**Sparer på stadig å skru av og på strømmen**

(Kristiansand 26.04.2015) **Ved å spre strømforbruket utover flere timer sparer Lillesand kommune store summer i nettleie.**

- Vi skrur av og på strømmen hele tiden her i kommunen. Det sparer vi mye penger på, sier Odd Steindal med et smil. Den tidligere ordføreren i Lillesand, nå enhetsleder bygg og eiendom, har sammen med resten av kommunen, hatt et aktivt forhold til energiøkonomisering gjennom mange år.

- Vi har gjort en rekke tiltak de siste årene, og bruker nå 30-40 prosent mindre strøm enn vi ville gjort uten disse tiltakene. Det sparer kommunen for rundt to millioner kroner årlig i strømutgifter, sier Steindal.

Lillesand sparer ikke bare penger på å bruke mindre energi enn før, men også på å fordele forbruket jevnere utover døgnet. Som en storkunde, som måles og faktureres etter effekt – altså etter hvor mye strøm som brukes samtidig – er det viktig å holde makseffekten så lav som mulig.

**Sensorer og tidsstyring**

I tillegg til å installere mer effektive energikilder som varmepumper, har kommunen også tatt i bruk sensorer og tidsstyring for å regulere forbruk av energi til lys og varme.

- Vi har definert hva som kan kobles ut i perioder. For eksempel kan varmeanlegg slås av i inntil en time når det totale strømforbruket ellers er veldig høyt, uten at det gir store konsekvenser. Vi kobler også ut andre elektriske installasjoner i enkelte rom eller bygg i inntil fem minutter. Dette gjøres automatisk og uten at noen merker det. Vi har bygget et smart system, som utnytter ressursene bedre, sier Steindal.

Og det er nettopp det som er poenget; å utnytte ressursene – i dette tilfellet strømnettet – bedre. Ettersom befolkningen og strømforbruket øker, må strømnettet i teorien oppgraderes for å klare å levere nok strøm. Alternativet er at strømkundene, spesielt de store, ikke bare reduserer forbruket, men også lar være å bruke strøm på tidspunkter da det totale forbruket allerede er høyt.

- Ideen er veldig god! Kommunen sparer ikke bare penger på redusert forbruk og redusert uttak av effekt. Kommunen bidrar også til bedre utnyttelse av strømnettet, noe som reduserer behovet for utbygging, som igjen holder nettleien nede. Dette er god samfunnsøkonomi, men også bra for kommunens økonomi, sier Steindal.

**Kommer hjem til deg**Ifølge direktør Harald Steinsholt i LOS Energy, som er leverandør og energirådgiver for Lillesand kommune, kan vi klare oss med dagens strømnett i mange år fremover dersom vi bruker strømmen på en smartere måte.

- I områder der nettleien prises etter effekt og ikke etter forbruk, viser erfaringer at forbruket synker med 30 prosent når folk blir mer bevisst på eget forbruk. Og folk trenger ikke huske på å skru av og på selv, men heller la teknologien styre forbruket og effektuttaket automatisk. Dette er fremtidens strømsystem, som snart kommer hjem til deg, sier Myhre.

**Får betalt for ikke å bruke strøm**

Lillesand er for øvrig i ferd med å gjøre enda et energitiltak og er blant pilotkundene for *LOS Switch*, et system der kommunen selger effekt tilbake til strømnettet.

- Vi har gjort avtale om at deler av forbruket vårt kan stenges i perioder da det er stor belastning i nettet. Vi får betalt for at strømmen kan skrus av, selv om den ikke nødvendigvis blir skrudd av, sier Steindal.

Lillesand kommune installerer nå utstyr for rundt 100.000 kroner i seks bygg som er omfattet av pilotprosjektet. Steindal regner med å tjene inn investeringen allerede det første året.

- Bra for kommunen, bra for miljøet, konkluderer Steindal.

**FAKTA LOS SMART SAVERS:**

* LOS Smart Savers gir bedrifter mulighet tjene penger på strøm de ikke bruker. Mange norske bedrifter har stor fleksibilitet i sine prosesser og dermed mulighet til å regulere sitt kraftforbruk.
* Smart Savers består av tre produkter: Switch, Max Guard og eFlex.
* Switch lar deg tjene penger på strøm du ikke bruker
* Max Guard gir kontroll på nettleien ved energitopper
* eFlex lar deg spare penger på strøm – uten at det går ut over driften

**For ytterligere informasjon, kontakt:**

Thorbjørn Laundal, markeds- og kommunikasjonsdirektør i LOS, mob. 917 48 926

**Fakta om LOS Energy:**

* LOS AS er et heleid datterselskap av Agder Energi AS og omsatte for 3,9 milliarder kroner i 2013.
* LOS Energy er en enhet under LOS AS som utelukkende jobber med forretningsområdet.
* LOS Energy er den største strømleverandøren, målt etter volum, i det norske bedriftsmarkedet.
* LOS Energy selger årlig ca 8 TWh strøm til bedrifter og offentlig sektor, tilsvarende årsforbruket til ca 500.000 husstander.
* Siden 2007 har LOS Energy hatt en Nordisk kundeportefølje i vekst.
* Hovedkontoret ligger i Kristiansand med regionskontorer i Arendal og Lysaker utenfor Oslo.

**Bildetekst:**

Enhetsleder bygg og eiendom Odd Steindal og byggdrifter Peder Østerholt i Lillesand kommune har installert systemer som automatisk kobler ut denne og flere andre varmeanlegg når strømforbruket i kommunen ellers er høyt. Det reduserer strømutgiftene og gir mindre belastning på strømnettet.